
РЕШЕНИЕ
       № РС-413-22-003


Днес, 25.01.2023г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Антон Славчев - Заместник - председател
	Антоанета Георгиева – Цонкова - член
	Пламен Йоцов - член
	Силвия Къдрева- член


                     			     
				   У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-238 от 17.08.2022 г. по сигнал с вх. № ЦУ01/С-413/16.05.2022 г. на КПКОНПИ. 
Сигналът е насочен срещу проф. Христо Даскалов - изпълнителен директор на Българска агенция по безопасност на храните (БАБХ) и д-р Ангел Мавровски – заместник-изпълнителен директор на БАБХ. 
В сигнала се твърди, че в края на 2021 г. БАБХ е провела търг с тайно наддаване за отдаване под наем на акредитирана от Изпълнителна агенция „Българска служба за акредитация“ лаборатория, която се помещава в няколко сгради, намиращи се на ГКПП - К. А. На 31.12.2021 г. е сключен договор за наем № 95/31.12.2021 г. между БАБХ и дружеството „***“ ЕООД. На същата дата е издадена заповед, с която за изпълнителен директор на БАБХ е назначен проф. Христо Даскалов. След сключване на договора „***“ ЕООД изпълнява стриктно поетите по договора задължения, като използва имота изцяло по предназначение и плаща редовно посочения в него наем. Въпреки това, в началото на м. април 2022 г. е извършена проверка на място от министър-председателя на Република България, а от следващия ден започват такива и от четири институции, в това число и от БАБХ. На 20.04.2022 г. до дружеството „***“ ЕООД е отправена нотариална покана от БАБХ с изх. № ИД-93/19.04.2022 г., в която са изложени твърдения за пороци, свързани с провеждането на процедурата за отдаване под наем на обекта и е отправена покана за освобождаване на имота, поради нищожност на договора за наем. Твърди се, че при изпращане на нотариалната покана е налице превишаване на властнически правомощия, тък като макар и в текста на нотариалната покана да е посочено, че тя се изпраща от проф. Даскалов, в нотариалния печат е записано, че положеният подпис е на неговия заместник – д-р Ангел Мавровски, а освен това единствено съдът можел да прогласява нищожност. 
		Със сигнала е предоставена Нотариалана покана с изх. № ИД-93 от 19.04.2022г. от БАБХ и отговор на Нотариална покана от „***“ ЕООД до БАБХ.
С писмо с вх. № ЦУ01-9829#3/18.10.2022г. на КПКОНПИ от ръководителя на Инспектората при Министерския съвет са предоставени Заповед № КВ-806/30.12.2021г. на министър - председателя на Република България за назначаване на Христо Даскалов на длъжност изпълнителен директор на БАБХ, Заповед № КВ-785/05.10.2022г. на министър - председателя на Република България за освобождаване на Христо Даскалов от длъжността изпълнителен директор на БАБХ, Заповед № КВ – 203/21.01.2022г. на министър – председателя за назначаване на Ангел Мавровски на длъжността заместник изпълнителен директор на БАБХ и Заповед № КВ-760/24.08.2022г. на министър – председателя за освобождаване на Ангел Мавровски от длъжността заместник изпълнителен директор на БАБХ. 
С писмо с вх. № ЦУ01-9829#1/31.10.2022г. на КПКОНПИ, ръководителят на инспектората на Министерството на земеделието препраща писмо с рег. № Ю-931/17.10.2022г. на изпълнителния директор на БАБХ В., с което представя следните документи: Заповед с № КВ-203/21.01.2022 г. на министър-председателя на Република България; Заповед с № КВ-760/24.08.2022 г. на министър-председателя на Република България; Заповед с № РД 11-2875/29.11.2021 г. на изпълнителния директор на БАБХ; Указания за провеждане на търг с тайно наддаване за отдаване под наем на недвижими имоти на БАБХ, съгласно Заповед № 11-2875/29.11.2021 г. на изпълнителния директор на БАБХ; Документация за участие в търг с тайно наддаване за отдаване под наем на имоти, находящи се в с. К. А., община С., в зоната на ГКПП - К. А.; Заповед с № РД 11-3147/22.12.2021 г. на изпълнителния директор на БАБХ; Писмо с вх. № 28453/23.12.2021 г. на главния секретар на Министерството на земеделието; Заповед № РД 09-1234/22.12.2021 г. на министъра на земеделието; Заповед № РД 09-40/19.01.2022 г. на министъра на земеделието; Ценово предложение от „***“ ЕООД; Протокол от 31.12.2021 г. на комисия, определена със Заповед № РД 11-2875 от 29.11.2021 г. на изпълнителния директор на БАБХ; Заповед № РД 11-3180/31.12.2021 г. на изпълнителния директор на БАБХ; Договор за наем с peг. № 95/31.12.2021 г., сключен между БАБХ и „***“ ЕООД; Нотариална покана от БАБХ до „***“ ЕООД с изх. № ИД-93/19.04.2022 г.; Отговор на нотариална покана от „***“ ЕООД до БАБХ с вх. № 9385/10.05.2022 г.;  Разписка № 53 от 20.04.2022 г. за получена нотариална покана от В. Д. Д. - управител на „***“ ЕООД; Заповед № А 23/12.01.2022 г. на изпълнителния директор на Изпълнителна агенция „Българска служба за акредитация“; Заповед с № РД 11-1835/10.08.2022 г. на изпълнителния директор на БАБХ; Електронна поща от 10.08.2022 г.; Писмо с изх. № Ю-728/10.08.2022 г. на изпълнителния директор на БАБХ;  Електронна кореспонденция от 11.08.2022 г.; Заповед с № РД 11-1836/11.08.2022 г. на изпълнителния директор на БАБХ; Заповед с № РД 11-1768/29.07.2022 г. на изпълнителния директор на БАБХ; Заповед с № РД 11-1779/01.08.2022 г. на изпълнителния директор на БАБХ; Заповед с № РД 11-1074/25.05.2022 г. на изпълнителния директор на БАБХ; Заповед с № РД 11-1072/23.05.2022 г. на изпълнителния директор на БАБХ; Заповед с № РД 11-1000/19.05.2022 г. на изпълнителния директор на БАБХ; Заповед с № РД 11-858/05.05.2022 г. на изпълнителния директор на БАБХ; Заповед с № РД 11-842/04.05.2022 г. на изпълнителния директор на БАБХ;  Заповед с № РД 11-775/18.04.2022 г. на изпълнителния директор на БАБХ; Заповед с № РД 11-539/23.03.2022 г. на изпълнителния директор на БАБХ; Заповед с № РД 11-562/28.03.2022 г. на изпълнителния директор на БАБХ; Заповед с № РД 11-526/21.03.2022 г. на изпълнителния директор на БАБХ; Заповед № РД 11-525/21.03.2022 г. на изпълнителния директор на БАБХ;  Заповед № РД 11-523/21.03.2022 г. на изпълнителния директор на БАБХ; Заповед с № РД 11-974/17.05.2022 г. на изпълнителния директор на БАБХ; Заповед с № РД 11-1810/04.08.2022 г. на изпълнителния директор на БАБХ; Заповед с № РД 11-1812/05.08.2022 г. на изпълнителния директор на БАБХ; Определение № 7289 от 19.07.2022 г. по адм. д. № 6328/2022 г. по описа на Върховен административен съд (ВАС); Определение № 7290 от 19.07.2022 г. по адм. д. № 6329/2022 г. по описа на ВАС; Определение № 7508 от 29.07.2022 г. по адм. д. № 6328/2022 г. по описа на ВАС; Определение № 5877 от 22.07.2022 г. по адм. д. № 4898/2022 г. по описа на Административен съд ***;  Определение № 5648 от 14.07.2022 г. по адм. д. № 6183/2022 г. по описа на Административен съд ***; Определение № 7288 от 19.07.2022 г. по адм. д. № 6330/2022 г. по описа на ВАС; Определение № 6535 от 30.06.2022 г. по адм. д. № 6003/2022 г. по описа на ВАС; Определение № 4686 от 10.06.2022 г. по адм. д. № 5229/2022 г. по описа на Административен съд ***; Определение № 4387 от 01.06.2022 г. по адм. д № 4898/2022 г. по описа на Административен съд ***  Определение № 6463 от 18.08.2022 г. по адм. д. № 7617/2022 г. по описа на Административен съд ***, свързани с осъществявания контрол от БАБХ на ГКПП – К. А.
Комисията служебно е направила справки в Търговския регистър и регистър на юридическите лица с нестопанска цел (ТРРЮЛНЦ).


В хода на проверката по сигнала Комисията установи следното от фактическа страна:
	
	Христо Даскалов е назначен на длъжност изпълнителен директор на БАБХ със Заповед № КВ – 806/30.12.2021г. на министър-председателя на Република България, а със Заповед № КВ – 785/05.10.2022г. е освободен от заемането ѝ, считано от 05.10.2022г. 
	Ангел Мавровски е назначен на длъжност заместник изпълнителен директор на БАБХ със Заповед № КВ – 203/21.01.2022г. на министър-председателя на Република България, а със Заповед № КВ – 760/24.08.2022г. е освободен от заемането ѝ, считано от 25.08.2022г. 
	Със Заповед № РД-11-2875/29.11.2021г. на изпълнителния директор на БАБХ – Х. В. е открита процедура за провеждане на търг за отдаване под наем на имоти, находящи се в с. К. А., община С., в зона на ГКПП – К. А. за осъществяване на граничен инспекционен контрол на внесени животни, суровини и храни от животински и разтителен произход, както следва: 1) сграда за „Живи животни“ със застроена площ от 377,7 кв. м.; 2) сграда „Контрол на живи животни“ със застроена площ от 337,5 кв.м.; 3) сграда за „Контрол на продукция за човешка консумация“ със застроена площ от 718,8 кв.м.; 4) сграда за „Контрол на продукция за нечовешка консумация“ със застроена площ от 120 кв.м.; 5) сграда за „Фитосанитарен контрол 1“  със застроена площ от 120 кв.м. и 6) сграда за „Фитосанитарен контрол 2“ със застроена площ от 115 кв.м. Срокът за отдаване под наем на имотите е 10 години. 
	Със Заповед № РД11-3147/22.12.2021г., изпълнителният директор на БАБХ – Х. В. нарежда, Н. Р. – заместник изпълнителен директор на БАБХ, считано от 22.12.2021г. да замества изпълнителния директор на БАБХ, като подписва входящата и изходящата кореспонденция на БАБХ, заповеди, договори и всякакви документи, свързани с дейността на БАБХ, да организира и провежда процедури за възлагане на обществени поръчки, необходими за дейността на БАБХ, да назначава комисиите за разглеждане и оценяване на офертите, да одобрява докладите на комисиите, да сключва договори за възлагане на обществени поръчки, както и да подписва всякакви други документи, свързани с провеждането на обществените поръчки, без право да назначава, изменя и прекратява служебни и трудови правоотношения и да налага дисциплинарни наказания на служители от БАБХ. 
	
	Със Заповед № РД09-1234/22.12.2021г, министърът на земеделието И. И. забранява сключването, без изрично съгласие на министъра на земеделието на договори, включително граждански, свързани с разпореждане с имущество или с поемане на финансов ангажимент, с изключение на договори по проведени процедури по реда на Закона за обществените поръчки. Министърът на земеделието е отменил Заповед № № РД09-1234/22.12.2021г. с своя Заповед с № РД09 – 40/19.01.2022г. 
	Видно от Протокол от 31.12.2021г. на назначената със Заповед № РД11-2875/29.11.2021г. на изпълнителния директор на БАБХ комисия, същата е класирала на основание чл. 54, ал. 1 от Правилника за прилагане на закона за държавната собственост участниците, както следва: на първо място - „***“ ЕООД с предложена месечна наемна цена в размер на *** лв. без ДДС и на второ място -  „***“ ЕООД с предложена месечна намна цена в размер на *** лв. без ДДС.
	Със Заповед № РД11-3180/31.12.2021г., подписана от Н. Р. – заместник – изпълнителен директор на БАБХ, за наемател на имоти, находящи се в с. К. А., община С., в зоната на ГКПП – К. А. за осъществяване на граничен инспекционен контрол на внесени животни, суровини и храни от животински и растителeн произход, при месечно плащане в размер на 10 000 лв., без ДДС е определен „***“ ЕООД. 
	Договор за наем № 95/31.12.2021г. е сключен между БАБХ (наемодател) и „***“ ЕООД (наемател). За БАБХ, договорът е подписан от Н. Р. – за изпълнителен директор на БАБХ. Предметът на Договор за наем № 95/31.12.2021г. е предоставяне за временно и възмездно ползване обектите, посочени по-горе, находящи се в с. К. А., община С., в зоната на ГКПП – К. А. Договорено е обектът да се ползва с предназначение: подготовка на партиди животни, храни и стоки от животински и растителен произход, внесени от трети страни, необходима за извършване на граничния ветеринарен и фитосанитарен контрол и съхранение до освобождаването им, помощни дейности, свързани с основната и други дейности, които не се извършват от наемодателя, необходими за освобождаването на пратките, съгласно регламентите на европейското законодателство. 
	Със Заповед № РД11-775/18.04.2022г. изпълнителният директор на БАБХ - Христо Даскалов определя по всички въпроси/проблеми, свързани с дейността по граничен ветеринарномедицински и граничен фитосанитарен контрол на граничен инспекционен пункт – К. А. комуникацията да се осъществява с д-р Ангел Мавровски – заместник изпълнителен директор на БАБХ и с проф. О. К. – заместник изпълнителен директор на БАБХ.
	Нотариална покана с изх. № ИД-93/19.04.2022г. на БАБХ, е адресирана до „***“ ЕООД – наемател по Договор № 95/31.12.2021г. за отдаване под наем на имоти, представляващи публична държавна собственост, находящи се в с. К. А., община С., в зоната на ГКПП – К. А. и описани в посочения договор. С нотариалната покана се уведомява „***“ ЕООД, че при обща ревизия на проведените в БАБХ процедури, включително такива за провеждане на търгове с тайно наддаване за отдаване под наем на недвижими имоти публична държавна собственост и сключени по тях договори, са установени пороци, свързани с провеждането на процедура, открита със Заповед № РД 11-2875/29.11.2021г. Нарушени са императивни разпоредби на Закона за държавната собственост и Правилника за устройството и дейността на БАБХ, по конкретно липса на компетентност на лицето, подписало Заповед № 11-3180/31.12.2021г. за определяне на наемател на посочените недвижими имоти – публична държавна собственост. Подписан е административен акт при съществени процесуални нарушения, които от своя страна водят до нищожност на Договор № 95/31.12.2021г. Във връзака с изложеното, изпълнителният директор на БАБХ отправя покана до наемателя „***“ ЕООД в 30 дневен срок, считано от деня на получаване на поканата да освободи имотите, предоставени за управление на БАБХ, всички находящи се в с. К. А., община С., в зоната на ГКПП – К. А., предмет на Договор № 95/31.12.2021г. Нотариалната покана е подписана от изпълнителния директор на БАБХ - Христо Даскалов и е представена на 20.04.2022г. пред нотариус В. В., в район РС С., като същата удостоверява представянето на нотариалната покана пред нея от Ангел Мавровски – приносител за удостоверяване на дата на връчването – 20.04.2022г. на екземпляр на нотариалната покана на адресата В. Д. Д. – управител на „***“ ЕООД срещу разписка. 
	Със Заповед № РД11-842/04.05.2022г., министърът на земеделието определя ресорите на заместник изпълнителните директори и на главния секретар на БАБХ. Заместник изпълнителния директор Ангел Мавровски координира и контролира дейността на дирекция „Здравеопазване и хуманно отношение към животните“ при ЦУ на БАБХ, дирекция „Контрол на фуражите и страничните животински продукти“ при ЦУ на БАБХ, дирекция „Контрол на ветеринарномедицинските продукти и инвитро диагностични ветеринарномедицински средства“ при ЦУ на БАБХ и дирекция „Граничен контрол“ при ЦУ на БАБХ.
	В отговор на нотариалната покана отправена от изпълнителния директор на БАБХ - Христо Даскалов, с писмо с вх. № 9385/10.05.2022г. на БАБХ, „***“ ЕООД заявява, че счита, че Договор за наем № 95/31.12.2021г. не е нищожен, а Заповед № РД 11-3180/31.12.2021г. е валиден и стабилен административен акт и дружеството няма да напусне посочения имот, тъй като го ползва на валидно правно основание - Договор за наем № 95/31.12.2021г., подписан след валидно проведена процедура за отдаване под наем на имота по реда и условията на Закона за държавната собственост и Правилника за прилагането му.


При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Проф. Христо Даскалов, в качеството му на изпълнителен директор на Българска агенция по безопасност на храните и д-р Ангел Мавровски, в качеството му на  заместник-изпълнителен директор на Българска агенция по безопасност на храните са лица, заемащи висша публична длъжност по чл. 6, ал. 1, т. 18 от ЗПКОНПИ. С оглед горното КПКОНПИ е компетентна да разгледа подадения сигнал.
Съгласно чл. 5, ал. 1, т. 3 от Устройствения правилник на Българска агенция по безопасност на храните, изпълнителният директор на БАБХ има правомощието да представлява агенцията пред всички държавни органи, физически и юридически лица в страната и в чужбина. 
С Нотариалната покана с изх. № ИД-93/19.04.2022г. от БАБХ до „***“ ЕООД Христо Даскалов, представлявайки БАБХ пред “***” ЕООД, уведомява дружеството, че са открити пороци, свързани с провеждането на процедура, открита със Заповед № РД 11-2875/29.11.2021г., че са нарушени императивни норми на Закона за държавната собственост и Правилника за устройството и дейността на БАБХ и по-конкретно липса на компетентност на лицето, подписало Заповед РД 11-3180/31.12.2021г. за определяне на наемател на имоти – публична държавна собственост, находящи се в зоната на ГКПП – К. А., както и че подписаният административен акт при съществени процесуални нарушения е довел до нищожност на сключения Договор № 95/31.12.2021г. Във връзка с изложеното, изпълнителният директор на БАБХ Христо Даскалов отправя покана към наемателя по Договор № 95/31.12.2021г. „***“ ЕООД в 30 дневен срок, считано от деня на получаване на нотариалната покана да освободи имотите, предоставени за управление на БАБХ и предмет на цитирания договор за наем. В Нотариалната покана с изх. № ИД-93/19.04.2022г., подписана от Даскалов не се цитира изрична заповед или друго правно основание, въз основа на което се отправя самата нотариална покана. Подписвайки Нотариалната покана с изх. № ИД-93/19.04.2022г. от БАБХ до „***“ ЕООД, изпълнителния директор на БАБХ Христо Даскалов упражнява свое правомощие по смисъла на чл. 5, ал. 1, т. 3 от Устройствения правилник на Българска агенция по безопасност на храните, като представлява БАБХ пред наемателя по Договор № 95/31.12.2021г. “***” ЕООД, сключен с агенцията и Даскалов отправя покана до „***“ ЕООД да освободи имотите, предоставени за управление на БАБХ и предмет на цитирания договор, всички находящи се в с. К. А., община С., в зоната на ГКПП – К. А.: 1) сграда за „Живи животни“ - застроена площ от 377,7 кв. м.; 2) сграда „Контрол на живи животни“ - застроена площ от 337,5 кв.м.; 3) сграда „Контрол на продукция за човешка консумация“ - застроена площ от 718,8 кв.м.; 4) сграда „Контрол на продукция за нечовешка консумация“ - застроена площ от 120 кв.м.; 5) сграда „Фитосанитарен контрол 1“ - застроена площ от 120 кв.м. и 6) сграда „Фитосанитарен контрол 2“ - застроена площ от 115 кв.м.
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице. 
Частният интерес за Даскалов или свързано с него лице следва да се изразява във възможността за получаване на облага. По силата на чл. 54 от ЗПКОНПИ, облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. Следователно, за да е налице облага е необходимо, лицето заемащо висша публична длъжност да е упражнило правомощие, целящо и насочено към извличане на определена облага, или представяне в по-благоприятно положение себе си или свързано с него лице. 
Систематичният анализ на нормите на чл. 52-54 от ЗКОНПИ предполага  наличие на облага по смисъла на чл. 54 ЗПУКИ, каквато не се установява от фактите по административната преписка, което обуславя и липса на частен интерес за Даскалов по смисъла на ал. 53 от ЗПКОНПИ. 
В качеството си на изпълнителен директор на БАБХ Даскалов е упражнила правомощия по служба по смисъла на чл. 5, ал. 1, т. 3 от Устройствения правилник на Българска агенция по безопасност на храните, като е подписал Нотариалната покана с изх. № ИД-93/19.04.2022г. до „***“ ЕООД, но при липса на частен интерес. 
Предвид изложеното, се налага извода, че са налице два от елементите на състава на конфликт на интереси по чл. 52 от ЗПКОНПИ по отношение на Христо Даскалов, в качеството му на изпълнителен директор на БАБХ, а именно: лице заемащо висша публична длъжност и упражнени от същото правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията и задълженията по служба от страна на Христо Даскалов във връзка с подписаната Нотариалната покана с изх. № ИД-93/19.04.2022г. до „***“ ЕООД.
Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл. 52 от ЗПКОНПИ.

Д-р Ангел Мавровски, в качеството му на заместник-изпълнителен директор на Българска агенция по безопасност на храните е лице, заемащо висша публична длъжност по чл. 6, ал. 1, т. 18 от ЗПКОНПИ.
На основание чл. 6, ал. 1 от Устройствения правилник на Българската агенция за безопасност на храните, при осъществяване на правомощията си изпълнителният директор на агенцията се подпомага от трима заместник изпълнителни директори. Разпоредбата на чл. 6, ал. 1 от правилника предоставя правна възможност на изпълнителния директор  на БАБАХ, със заповед да делегира правомощия на заместник изпълнителните директори.
Със Заповед № РД11-775/18.04.2022г. изпълнителният директор на БАБХ - Христо Даскалов определя по всички въпроси/проблеми, свързани с дейността по граничен ветеринарномедицински и граничен фитосанитарен контрол на ГИП – К. А. комуникацията да се осъществява с д-р Ангел Мавровски – заместник изпълнителен директор на БАБХ и с проф. О. К. – заместник изпълнителен директор на БАБХ. Въз основа на така делегираните от изпълнителния директор на БАБХ правомощия, със Заповед № РД11-775/18.04.2022г.  Ангел Мавровски, като заместник изпълнителен директор на БАБХ е представил като приносител на 20.04.2022г. на В. В., нотариус в РС С., с рег. № 354 на Нотариалната камара, Нотариална покана с изх. № ИД-93 от 19.04.2022г. от БАБХ за удостоверяване на датата на връчването. На 20.04.2022г. нотариус В. е удостоверила връчването на екземпляр от нотариалната покана на адресата В. Д. Д. – управител на „***“ ЕООД, ЕИК***  срещу разписка. За двете удостоверявания, нотариус В. В. е положила своя подпис и печат. На това основание, може да се направи извод, че действайки като приносител на Нотариална покана с изх. № ИД-93 от 19.04.2022г. пред нотариус В. В., Ангел Мавровски не е осъществил правомощия, делегирани му със Заповед № РД11-775/18.04.2022г., а на основание същата е извършил фактически действия по представяне на Нотариална покана с изх. № ИД-93 от 19.04.2022г. на нотариус В. за връчването ѝ от последната. 
Съгласно чл. 52 от ЗПКОНПИ, конфликт на интереси възниква, когато лицето, заемащо висша публична длъжност, има частен интерес, който може да повлияе върху безпристрастното и обективно изпълнение на правомощията или задълженията му по служба. Осъществявайки фактически действия като приносител на Нотариална покана с изх. № ИД-93 от 19.04.2022г. пред нотариус В., Мавровски не упражянява правомощия или задължения по служба, тъй като приносител на поканата би могло да бъде всяко трето лице, на което е възложено осъществяването на това фактическо действие.
Липсата на упражнени правомощия по служба води до липсата на конфлик на интереси.

 Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество, 

РЕШИ:

НЕ УСТАНОВЯВА конфликт на интереси по отношение на Христо *** Даскалов, ЕГН ***, в качеството му на изпълнителен директор на Българска агенция за безопасност на храните и в това му качество лице, заемащо висша публична длъжност, по смисъла на чл. 6, ал. 1, т. 18 от ЗПКОНПИ, във връзка с подписване на Нотариалната покана с изх. № ИД-93/19.04.2022г., поради липса на частен интерес.

НЕ УСТАНОВЯВА конфликт на интереси по отношение на Ангел *** Мавровски, ЕГН ***, в качеството му на заместник-изпълнителен директор на Българска агенция по безопасност на храните и в това му качество лице, заемащо висша публична длъжност, по смисъла на чл. 6, ал. 1, т. 18 от ЗПКОНПИ, във връзка с действия на  приносител на Нотариална покана с изх. № ИД-93 от 19.04.2022г., поради липса на упражнени правомощия по служба.
Препис от Решението да се изпрати на *** прокуратура, с оглед преценка за реализиране на правомощията ѝ по чл. 76, ал. 2 от ЗПКОНПИ. 
	 
                   
            КОМИСИЯ: 
      
      ЗАМЕСТНИК - ПРЕДСЕДАТЕЛ:…………….…….../АНТОН СЛАВЧЕВ/
                  
      ЧЛЕН:…………………………………….…….../АНТОАНЕТА ЦОНКОВА/
      
      ЧЛЕН:…………………...…………….…....……………./ПЛАМЕН ЙОЦОВ/
                  
                  ЧЛЕН:…………………………………........................./СИЛВИЯ КЪДРЕВА/

